**Z A P I S N I K**

**s 27. sjednice Gradskog vijeća Grada Delnica**

**održane 17. prosinca 2019. godine u Maloj vijećnici s početkom u 17,00 sati**

Prisutni: Goran Bukovac, Igor Pleše, Adrijana Kruljić, Daniel Kezele, Boris Lozer, Petra Mrle, Tanja Jakovac, Igor Mance, Davor Košmrlj, Franjo Jakovac, Gordan Tomac, Nataša Kozlica, Goran Rački, Dražen Magdić.

Sjednici ne prisustvuje Johan Klarić.

Osim članova Gradskog vijeća sjednici prisustvuju: Ivica Knežević, gradonačelnik, Katarina Mihelčić, zamjenica gradonačelnika, Gordana Piskač, pročelnica JUO, Nikolina Ćuić Muhvić, voditeljica Ureda gradonačelnika, Davorka Grgurić, voditeljica Odsjeka za komunalni sustav, imovinu, prostorno uređenje i promet, Đulio Jusufi, voditelj Odsjeka za proračun i financije, Klaudija Kumpar, tajnica gradonačelnika, novinari Novog lista, Radio Rijeke i Radija Gorski kotar, Iva Žagar, direktorica KTD „Risnjak – Delnice“ d.o.o., Marko Kadić, Alfa test Split, Dražen Rački, zapovjednik JVP Delnice.

Goran Bukovac, predsjednik Gradskog vijeća, konstatira da sjednici **prisustvuje 14 vijećnika** te postoji kvorum za pravovaljano odlučivanje.

Zapisnik s 26. sjednice prihvaćen je jednoglasno.

Predsjednik predlaže sljedeći dnevni red:

1. Odluka o davanju suglasnosti KTD Risnjak- Delnice d.o.o. za zaduživanje radi nabave teretnog vozila
2. Odluka o usvajanju Procjene ugroženosti od požara i tehnoloških eksplozija te Plana zaštite od požara
3. Vijećnička pitanja
4. Plan aktivnosti Gradskog vijeća Grada Delnica za 2020. godinu
5. Rješenje o imenovanju članova Povjerenstva za procjenu šteta od prirodnih nepogoda
6. Proračun Grada Delnica za 2020. godinu s projekcijama za 2021. i 2022. godinu
7. Plan razvojnih programa za 2020. godinu s projekcijama za 2021. i 2022. godinu
8. Donošenje Odluke o izvršavanju Proračuna Grada Delnica za 2020. godinu
9. Program utroška sredstava boravišne pristojbe za 2020. godinu
10. Program utroška sredstava spomeničke rente za 2020. godinu
11. Program održavanja komunalne infrastrukture za 2020. godinu
12. Program građenja komunalne infrastrukture za 2020. godinu
13. Program utroška šumskog doprinosa za 2020. godinu
14. Program utroška naknade za zadržavanje nezakonito izgrađene zgrade za 2020. godinu
15. Odluku o raspoređivanju sredstava za rad političkih stranaka i grupe birača zastupljenih u Gradskom vijeću Grada Delnica za 2020. godinu
16. I. izmjene i dopune Proračuna Grada Delnica za 2019. godinu
17. I. izmjene i dopune Plana razvojnih programa za 2019. godinu
18. I. izmjene programa održavanja komunalne infrastrukture za 2019. godinu
19. II. izmjene programa građenja komunalne infrastrukture za 2019. godinu
20. I. izmjene programa utroška šumskog doprinosa za 2019. godinu
21. I. Izmjene programa utroška naknade za zadržavanje nezakonito izgrađene zgrade za 2019. godinu
22. Odluka o II. izmjenama i dopunama Odluke o načinu pružanja javne usluge prikupljanja miješanog komunalnog otpada i biorazgradivog komunalnog otpada
23. Odluka o X. izmjenama i dopunama Odluke o nerazvrstanim cestama
24. Analiza sustava Civilne zaštite na području Grada Delnica u 2019. godini
25. Izvješće o izvršenju prioriteta i ciljeva Strateškog razvojnog programa Grada Delnica za 2019. godinu

Ovaj dnevni red je jednoglasno prihvaćen.

Materijali za točke dnevnog reda dostavljeni su vijećnicima elektroničkim putem. Svi se materijali prilažu i čine sastavni dio zapisnika.

Točka 1.

Gradsko vijeće je jednoglasno i bez rasprave donijelo **ODLUKU o davanju suglasnosti KTD „Risnjak – Delnice“ d.o.o. za zaduživanje radi nabave teretnog vozila.**

Točka 2.

Predsjednik poziva vijećnike da se uključe u raspravu o Procjeni ugroženosti od požara i tehnoloških eksplozija te Planu zaštite od požara.

Dražen Magdić: Možete li nam objasniti razliku između stare i nove procjene?

Marko Kadić: Pozdravljam Vas u svoje osobno ime i u ime zaposlenika tvrtke Alfa atest, ujedno i uprave naše tvrtke. Još jednom Vam se zahvaljujem što ste odabrali nas za izradu ove planske dokumentacije. Nadam se da je dokumentacija ispunila svrhu. Mislim da smo s ovom dokumentacijom postavili jedan dobar plan, da smo postavili jedan dobar smjer u kojem bi se mogao razvijati sustav zaštite od požara na području Grada Delnica. Kao voditelj tima za izradu procjene ugroženosti od požara koji se sastojao od četiri osobe, ne bih ulazio detaljno u prijašnju procjenu što su kolege radile, ja ću samo reći zašto mi nismo krenuli tim smjerom. U međuvremenu se i zakonska regulativa promijenila, promijenile su se aktivnosti Vlade RH. Mi u tom smjeru nismo vidjeli da bi se sustav zaštite od požara na području Grada Delnica razvijao onoliko koliko bi trebao prvenstveno u djelu da bi JVP Grada Delnica u takvoj organizaciji, s istim brojem ljudi, preuzela puno veći teret operativnog djelovanja na području Gorskog kotara. Bilo je previđeno da JVP Grada Delnica, s 13 vatrogasaca koliko ih sad ima u svom sastavu, pruža usluge zaštite od požara na kompletnom području Grada Delnica. Vi koji ste pročitali procjenu vidjeli ste da JVP Grada Delnica ima područje odgovornosti i područje djelovanja. Područje odgovornosti JVP je područje gdje JVP u roku od 15 minuta mora započeti s gašenjem požara. Vidite da je to ipak nešto, odgovornost je poprilično velika. Područje djelovanja je područje Grada Delnica za čije je područje JVP osnovana. Znači, oni s 3 vatrogasca u jednoj smjeni, moraju pokrivati područje cijelog Grada Delnica koje je poprilično veliko pogotovo ako tome nadodamo i područje Gorskog kotara. Vidite odmah u startu da je odgovornost puno veća, područje puno veće, opasnosti su puno veće, požarno opterećenje je puno veće, a broj vatrogasaca bi ostao praktični isti što bi u krajnjoj mjeri smanjilo operativnu spremnost JVP na području Grada Delnica. To je jedini razlog zašto smo išli u ovu organizaciju. Isto tako, ako ste pogledali procjenu, vidjeli ste da smo koristili tri metode za zaštitu i plan vatrogasaca. Imate metode s obzirom na broj stanovnika i temeljem Pravilnika o izradi plana zaštite od požara, imate metode za izradu najugroženijih požara, odnosno najočekivanijeg požara na području Grada Delnica, imate i metode s obzirom na Pravilnik o organiziranosti vatrogasne postrojbe. Sve tri metode su pokazale da se za jedno efikasno djelovanje na takvom požaru mora osigurati minimalno 8 vatrogasaca, ako pričamo o profesionalnim vatrogascima. Ukoliko pričamo o dobrovoljnoj ustrojbi taj broj se množi s 3,7 znači sad već dobivamo broj od 40 i nešto vatrogasaca.

Gradsko vijeće je jednoglasno donijelo **ODLUKU o usvajanju Procjene ugroženosti od požara i tehnoloških eksplozija te Plana zaštite od požara.**

Točka 3.

Slijedom prijave predsjednik poziva vijećnike da postave svoja vijećnička pitanja:

1. Tanja Jakovac: Kada se planira dovršetak hostela, volonterskog centra u Crnom Lugu u Pintarskoj ulici? Objekt je započet.

Gradonačelnik: Centar Nacionalnog parka? To vam ne mogu odgovoriti jer s time Grad nema ništa. Mi smo se jedino sadržajno naslonili jer će oni promovirati floru i faunu NP, a mi ćemo u našem Interpretacijskom centru promovirati tradicijski način života, običaje, kulturu crnoluškog kraja da to bude zaokružena cjelina. Možemo zatražiti informacije od NP i odgovoriti Vam pismeno ili na sljedećoj sjednici.

Goran Bukovac: Konstatiram da je zaključak da ćemo uputiti dopis prema Nacionalnom parku, zamoliti ih da vidimo kakva je njihova dinamika radova i da nas o tome izvijeste. Odgovor ćemo dostaviti u pismenom obliku kada ga dobijemo.

1. Davor Košmrlj: Moje pitanje nadovezuje se na prethodno pitanje vezano uz Nacionalni park. Imamo informaciju da je postavljen novi ravnatelj NP pa bismo htjeli da se organizira upoznavanje jer se radi o važnoj instituciji na području Grada, da mu postavimo konkretna pitanja vezano uz kampiranje u kampu, zaštitu toka rijeke Kupe. Možda da pripremimo tematsku sjednicu jer se radi o iznimno važnom dijelu našega Grada. Čisto da vidimo smjernice od strane ravnatelja, koja je njegova ideja razvoja parka i kako bi se Grad mogao uključiti u cijelu priču.

Goran Bukovac: Organizacija tematske sjednice, kao tematske sjednice, zahtjeva poštivanje određene procedure i mislim da je bolje da napravimo jedan radni sastanak. Uputit ćemo dopis prema ravnatelju NP „Risnjak“, vidjeti kada može pronaći vremena za radni sastanak. Nije potrebno posebno specificirati točke nego otprilike da se vidi kakva je vizija samog NP vezana uz turistički razvoj cijelog ovog kraja. Preuzet ću obvezu da se to odradi u dogledno vrijeme.

1. Adrijana Kruljić: Pitanje je vezano uz rasvjetu na području Grada. Uočene su neke lokacije na kojima dolazi do učestalih kvarova na rasvjetnim tijelima. Zanima me hoće li se to riješiti ledicama ili postoji neko drugo rješenje. Radi se o početku Iševnice, Ulici S. S. Kranjčevića.

Davorka Grgurić: Određena rasvjetna tijela su vjerojatno starija i trebat će ih promijeniti u novu led rasvjetu. Određene lokacije imaju specifičan način rada pa usklađujemo paljenje, gašenje, odnosno luksomate da se sve čim bolje uskladi i bude kvalitetno. Uočili smo u Kupskoj dolini da ima dosta mjesta gdje i tijekom dana zna svijetliti pa smo se obratili HEP-u da to riješi. Trenutno smo u fazi da po Kupskoj dolini idu „Šporčić“ i HEP i imaju dosta intervencija. Redovito se vodi briga o tome, a starija rasvjetna tijela se mijenjaju novom led rasvjetom.

Gradonačelnik: Postoji zona djelovanja i odgovornosti Grada u dijelu koji je izvan trafostanica i ako su tu nekakvi kvarovi mi možemo promptno reagirati putem koncesionara, ali ako je kvar vezan za trafostanicu tada bez HEP-a ne smijemo ući u trafostanicu, to se radi u koordinaciji sa njima i to ponekad duže traje. Svakako bi bilo dobro da se takve neuralgične točke što prije jave jer komunalni redar ne može biti uvijek na svakom mjestu i to uočiti i pravovremeno reagirati. Tko nešto primijeti neka odmah prijavi.

1. Nataša Kozlica: U tijeku je izrada Master plana turizma za Gorski kotar u kojem se navodi spajanje svih TZ u jednu TZ. Što se poduzima za opstanak naše TZ i kakav je plan Grada?

Gradonačelnik: Master plan turizma definira Gorski kotar kao jednu turističku destinaciju, a samim time definira i menadžment, dakle upravljanje tom destinacijom. Zamisao je, ili po predlagaču jedino rješenje, da se formira jedna TZ za Gorski kotar i to nije usamljeno rješenje u Hrvatskoj, dapače, ima ih nekoliko. Jedan od vodećih je bio Krk, bogata lokalna sredina koja je procijenila da je poželjnije da se djeluje globalno. Naravno da se to tiče i našeg turističkog ureda i mi svakako podržavamo ideju zajedničke turističke zajednice s obzirom da su benefiti koje donosi takvi da jednostavno alternative nema. Otvorit će se fondovi, a financijska sredstva će biti dostupna za one koji će se formalno udružiti (to se ne tiče samo Gorskog kotara nego cijele RH) jer će zakon stupiti na snagu i u tom smislu obvezivati i sve ostale od 1. 1. sljedeće godine, s rokovima provedbe i usklađenja, pa tako i našu. Naravno da ćemo probati pronaći model, u početku, da uz formiranje jedinstvenog ureda TZ pokušamo formirati i turističko informativne centre što bi značilo da ne bi trebalo doći do otkazivanja ugovora o radu bilo kome od sadašnjih zaposlenika, s tom razlikom što visina plaće neće moći biti ista jer neće imati status direktora turističkog ureda nego će imati statuse stručnih suradnika ili prema položajnim zvanjima i pravilima koja vrijede za tu struku. Svakako to je jedna velika promjena koja nas očekuje. S obzirom na ono što je moguće očekivati, ako je vjerovati, a nemam razloga ne vjerovati u dobre namjere inicijatora Ministarstva turizma, krovne hrvatske turističke zajednice i PGŽ, da je to jedini ispravan i pravi put kojim bi trebali krenuti jer, pored opetovanog naglašavanja da uz postojanje neprijepornih prirodnih ljepota i specifičnosti ne postoje atrakcije na području Gorskog kotara koje bi privukle veliki broj posjetitelja pa samim time i mijenjale nekakve statistike u smislu prometa, dolazaka, noćenja itd., iako se globalno gledano Gorski kotar polako budi. Upravo ti fondovi bi trebali omogućiti realizaciju takvih atraktivnosti, a mi smo konsensualno predlagali strateške ciljeve koje bi željeli dosegnuti i definirati ih, uvažavajući sve specifičnosti svih lokalnih samouprava i njihovih atraktivnosti. Procjena je da bi centralni ured Turističke zajednice Gorskog kotara trebao biti u Delnicama, što ne znači da će biti direktor u sadašnjoj osobi gospodina Petra Hrga, ali nitko nije rekao da i neće. Dakle, svi će imati istu šansu, bit će raspisan natječaj i oni s najboljim referencama će svakako naći svoje mjesto u budućoj TZ. Moram izraziti već polako i bojazan pa i žaljenje s obzirom na jedan dopis, pismo koje sam dobio od strane načelnika Općine Mrkopalj u kojem se već najavljuje nepotpisivanje tog Master plana. Bojim se da će opet isplivati na površinu ona goranska sujeta koja je mnogo štete napravila već u dosadašnjim određenim planovima i realizaciji konkretnih potreba Gorskog kotara, a s obzirom da taj dokument pretpostavlja apsolutno jedinstvo i njegovo potpisivanje svih JLS, ne potpiše li ga jedna na žalost bit će ono – prošla baba s kolačima i nećemo opet dobiti ništa, ostat ćemo na istom mjestu. Ostane li isti organizacijski ustroj neće biti fondova, neće biti vanjskih izvora financiranja, prema tome neće biti razvoja turizma Gorskog kotara.

1. Igor Pleše: Navodno je nedavno ponovno objavljen natječaj Fonda za zaštitu okoliša za korištenje obnovljivih izvora energije. Koliko sam upoznat sa zakonskom regulativom Fond za brdsko – planinska područja se sufinancira do 60 % i šteta bi ga bilo ne iskoristit. Moje pitanje je da li je ta informacija točna, da li je Grad s time upoznat i da li Grad planira nešto kandidirati, možda kuglanu u Delnicama ili neki drugi objekt?

Gradonačelnik: Natječaj je objavljen, ali za energetsku učinkovitost i mi smo se već dogovorili.

Gordana Piskač: Mi smo se dogovorili da ćemo prijaviti Kuglanu, odnosno novi energent, međutim mogu se javiti samo javne ustanove, ne JLS.

Gradonačelnik: Onda ćemo čekati da se objavi natječaj na koji ćemo se moći prijaviti.

1. Franjo Jakovac: Na sjednicama Odbora za sport, kulturu i tehničku kulturu Grada Delnica dosta smo raspravljali o jednoj zbirci starih alata i predmeta koja se nalazi u Zakrajcu, u privatnom objektu za koji smo čuli da ide u prodaju, a zbirka je vrlo bogata, međutim u dosta je lošem stanju. Potrebna je defumigacija, prijevoz do ustanove koja bi to sačuvala, sanirala pa me zanima da li je Grad zainteresiran za tu zbirku? Ako se ništa ne poduzme moglo bi se desiti da zbirku unište štetnici, da se objekt proda, a vlasnici objekta su zahvaljujući predsjedniku Odbora voljni pokloniti Gradu tu zbirku alata i oruđa.

Katarina Mihelčić: Grad je itekako dobro upoznat sa stanjem privatne zbirke i predmeta u kući za koju spominjete da će se prodati. Mi smo popisali zbirku, imamo načelni nacrt kako bi ta zbirka trebala izgledati i ono što nam je preostalo je da od Konzervatorskog zavoda dobijemo povratnu informaciju o tome da li je sve ispravno popisano, šta još treba doraditi i nakon toga odluka ide na usvajanje Gradskom vijeću. Zbirka je trenutno u dosta lošem stanju, napadnuta je crvotočinama. Predvidjeli smo u stavci „Kuća Rački“ (dok ne dođemo do dugo željenog muzeja) određena sredstva pa, ukoliko sve bude kako treba, početkom iduće godine bi dio stvari trebao otići na fumigaciju. Problem nastaje kamo s tim stvarima jer se radi o pozamašnom broju predmeta. Razmišljali smo o više lokacija i onog trenutka kad to ode na fumigaciju, moramo pronaći lokaciju gdje ćemo tu zbirku pohraniti. Trenutačna situacija je takva da ukoliko dođe do prodaje objekta u narednih nekoliko dana morat ćemo reagirati promptno, međutim još nemamo niti troškovnik same fumigacije. Restauratorica koja radi na pogrebnoj kočiji utvrdila je stanje i dala sugestiju na koji način da to napravimo odnosno da ne zatvaramo cijelu kuću što bi zapravo možda iznosilo i do pola milijuna kuna nego da odvezemo onaj dio najvrjednijih predmeta koje moramo pod hitno odraditi, spremiti i fumigirati.

Goran Bukovac: Nisam za to znao. Sve skupa djeluje vrlo ozbiljno i vrijedno. S moje strane poziv vama vijećnicima da to, kada dođe na točku dnevnog reda, zaista usvojimo i da to bude baza za naš budući muzej.

1. Goran Rački: Zanima me prijelaz preko pruge koji se nalazi između dva dijela naselja, Vučnika i Javornika, gdje postoji nelegalna pješačka komunikacija. Da li postoji mogućnost da se, u suradnji s HŽ-om, taj pješački željeznički prijelaz uredi, označi na neki način?

Gordana Piskač: Problem nelegalnog pješačkog prijelaza preko pruge postoji već dugi niz godina. Imali smo komunikaciju sa HŽ-om i tražili smo da se tamo napravi legalni prijelaz, ali tamo ne postoje uvjeti i HŽ ne želi napraviti legalni pješački prijelaz, a obzirom da sada postoji pješačka komunikacija zahvaljujući Hrvatskim cestama koje su napravile trotoar do Delnica, mislim da ne bi trebalo biti više problema u toj pješačkoj komunikaciji.

Gradonačelnik: Konkretan odgovor na upit koji je bio pisan prema HŽ-u je bio da pješački prijelaz, kako to rade na drugim prugama na međunarodnoj pruzi, a ova pruga ima status međunarodne Rijeka – Budimpešta, ne dolazi u obzir, ali da nemaju ništa protiv da mi izgradimo nathodnik preko državne ceste i pruge, a to znači da treba imati puno novaca.

Goran Bukovac: To znači da ćemo mi nastaviti pješački prijelaz koristiti kao i do sada.

Gradonačelnik: On kao takav ne postoji.

1. Tanja Jakovac: Kakvi su planovi za uvođenje signala za HD rezoluciju u Crnom Lugu?

Gradonačelnik: To je u sklopu projekta E-županija. Sva potrebna mjerenja, snimanja su obavljena, nije usamljeni problem dakle ovdje se radi o HD rezoluciji. Na prostoru Brodske doline imate nultu rezoluciju, ljudi nemaju čak niti televizijski obični signal. De facto sve sada zavisi od zainteresiranih providera odnosno koncesionara koji bi pružali uslugu na tom području. Na žalost, na primjeru nove peletirnice smo vidjeli kolika je nezainteresiranost jednog velikog T- coma koji isto važe da li se to njemu isplati, da li se ne isplati. Strateški nitko ne promišlja. To je infrastruktura koja je vrlo važna za turistički razvoj, ali i inače za uobičajene svakodnevne komunikacijske potrebe. Nedugo je jedan gospodin bio kod nas na razgovoru i on bi iz Rijeke radio poslove koje inače radi u Rijeci putem računala, a sad za to treba i kvalitetna veza kakvu će imati otom potom. Dakle ne ovisi o nama, to je infrastruktura u vlasništvu nekih drugih koji sve sagledavaju, na žalost, kroz svoj opravdani dugoročni poslovni interes.

1. Davor Košmrlj: Imam upit iz Crnog Luga vezano za spoj ulice Risnjak prema Beloj Vodici br. 1., za postavu javne rasvjete. S obzirom da je to pristupni put prema Nacionalnom parku da li bi se moglo planirati proširenje javne rasvjete i na taj dio? Radi se o dijelu od one ceste koja dolazi iz centra Crnog Luga pa dolje do prve kuće na desno, tamo je stvarno nema nikakve rasvjete, a šuma je.

Davorka: U proračunu svake godine, pa tako i ove 2020. godine, imamo planirana sredstva za nepredviđena, odnosno manja proširenja javne rasvjete unutar naselja. Zabilježila sam, pogledat ću na terenu i ukoliko postoje stupovi i kabel onda je to manji problem za riješiti.

1. Igor Pleše: Moje drugo pitanje odnosi se na prometnu obilaznicu Grbajel – Kuželj – Guče selo, ne znam u kojoj je to fazi, da li to zna gradonačelnik ili pročelnica, i kad bi ta prometnica mogla biti realizirana?

Gordana Piskač: Za tu prometnicu je pred nekoliko godina izdana lokacijska dozvola. Temeljem te lokacijske dozvole izvršen je otkup zemljišta, mislim da je taj otkup zemljišta dovršen ili pri kraju, izrađen je glavni projekt i dat je zahtjev za građevinsku dozvolu. Ne znam u kojoj je godini ŽUC to planirao u svom proračunu. Mislim da za iduću godinu nije.

1. Adrijana Kruljić: Moje pitanje vezano je uz Civilnu zaštitu na području Grada i na neke opće opasnosti u kojima se možemo naći. Na to me ponukala akcija koju smo jesenas imali i u kojoj je sudjelovala OŠ, dječji vrtić, vatrogasci, dom zdravlja, HGSS svi koji trebaju biti uključeni u to. Malo sam istraživala i znam da postoje lokacije koje postoje kao mjesto okupljanja, međutim nemamo ih vidno označene. Nigdje u Gradu nema znakova koji bi upućivali na mjesto okupljanja, zelene table kvadratnog oblika, ja ih nisam uočila?

Gradonačelnik: Mislite na sklanjanje?

Adrijana Kruljić: Da, recimo ukoliko je potres ili nešto drugo, postoji sigurno mjesto na koje bismo svi trebali izaći, navodno je to kod Doma zdravlja, ne znam jesam li u pravu, ali nema nigdje zelene ploče sa 4 čovječuljka i strelicama koji upućuju na to da je to sigurno mjesto.

Katarina Mihelčić, zapovjednica Stožera zaštite i spašavanja: Danas smo donijeli procjenu o protupožarnom području i protupožarnoj zaštiti, a u idućoj godini nas iščekuje izrada procjene od velikih i prirodnih katastrofa i nepogoda. Primijetili smo da nam neke stvari nedostaju iako smo dobili samo pohvale iz Rijeke, rekli su da sve stvari odrađujemo i na vrijeme i u roku, da o svemu obavještavamo i da smo dosta samostalni za razliku od ostalih JLS. Moram reći da takav znak mi nemamo, načelno smo se na stožeru dogovorili da bi to bio Dom zdravlja, kao mjesto gdje se može pružiti pomoć unesrećenima, a blizu je sportska dvorana u koju se mogu ljudi evakuirati i privremeno skloniti i gdje imamo sve one operativne stvari ako što su tuševi, wc-i, odnosno to je prostor koji može podnijeti veliki broj ljudi u slučaju velike nepogode. Kad bi se desila prirodna nepogoda, odnosno nepogoda u smislu eksplozije benzinske crpke pa bi zbog toga došlo do potreba zbrinjavanja ljudi, u tom slučaju ne bi mogla biti dvorana jer se pretpostavlja da će se i tamo dogoditi nekakva šteta pa je zaključeno da bi to onda bila dvorana Srednje škole. To su stvari o kojima moramo voditi računa i koje će isto tako biti definirane prilikom izrade nove velike procjene od prirodnih katastrofa, a ono što ja moram reći je to da sama vježba koju smo imali u listopadu je bila odlična, u njoj smo vidjeli dosta nedostataka i ono što smo primijetili je da ljudi stvarno više ne poznaju oznake za uzbunjivanje. Nama u isto vrijeme nije sve funkcioniralo da dajemo signale koji bi označavali opću opasnost i to su onda stvari koje još moramo svi zajedno izvježbati. Isto tako najvažnije je da se to uvježba u školsko vrijeme, odnosno u vrijeme kada su djeca u vrtiću jer ono što uvježbate i čega postajete svjesni u najranije doba, to ćete kasnije jako lako zapamtiti i primjenjivati i zbog toga će ova vježba u listopadu biti tradicionalna i svake godine ćemo naše operativne snage uvježbati baš na toj lokaciji. Nešto ćemo pojačati vježbanje i nadam se da ćemo onda imati i tu oznaku za opće opasnosti, odnosno mjesta okupljanja, odnosno tamo gdje se ljudi mogu sakupljati ili doći u slučaju da dođe do velike katastrofe. Kažem nije to samo kod prirodnih nepogoda, mi imamo i neke druge opasnosti kojih smo malo više ili malo manje svjesni. Znamo da imamo i vojne objekte koji su isto tako nekakva opasnost o čemu trebamo razmišljati, o tome se računa i razmišlja ali u ovome trenutku nemamo takvo mjesto strogo definirano nego se ono definira na samom stožeru prilikom sazivanja sjednice zbog nekakve katastrofe.

1. Franjo Jakovac: Informacija za one koji ne znaju: Nekoliko dana nakon sjednice Gradskog vijeća osvanuo je nastavak dimnjaka na Energy pelletsu, od tada je kvaliteta života neusporediva s onim šta je bilo prije jer više dim ne ide po cesti i po tlu nego se diže iznad kuća. Hvala u ime svih koji tamo žive, još preostaje da riješimo buku i prašinu. Zahvaljujem svima koji su sudjelovali na bilo koji način da se to ostvari.

Goran Bukovac: Zahvaljujem na ovoj informaciji, osobno nisam bio s time upoznat. Hvala i ljudima iz Grada koji su radili na tom problemu, a sasvim sigurno i vama kolege vijećnici. Mislim da je naša upornost rezultirala da nekakav mali dio zasluge za sve to skupa imamo čak i mi. Radit ćemo dalje po pitanju buke i naći ćemo i tu modele.

Gradonačelnik: Doista me ovo veseli. Vjerojatno će biti nekakvih vršnih opterećenja u nekakvim specifičnim danima kad će taj dim možda malo otići tamo gdje ne bi trebao, ali u neposrednoj komunikaciji s vlasnikom, gospodinom Raulom Bole Cvečićem, dobio sam informaciju da razmatraju dodatnu mogućnost podizanja još 4 metra. Naravno da to uvjetuje statiku sigurnost dimnjaka, eventualno nekakva sidrenja, ali ako bi se doista još ta 4 metra podigla onda bi vjerojatno bila otklonjena sva štetnost koja je bila vezana od tih izlaznih para, a buku ćemo nastojat i dalje riješiti. Najavljuju unaprjeđenje tehnološkog procesa proizvodnje s nekim inovativnostima, novim tehnologijama.

Franjo Jakovac: Vrlo rijetko se desi da dim ide po cesti, prije toga je bilo toliko dima odnosno tih para je bilo da se s autom moralo stati jer se ništa nije vidjelo.

Točka 4.

Davor Košmrlj: Vezano uz moje vijećničko pitanje bilo bi dobro da se sastanak s novim direktorom NP „Risnjak“ uvrsti u Plan.

Goran Bukovac: Ne treba to formalizirati. To će biti sastanak u skorije vrijeme, ali kad si već spomenuo predlažem drugu polovicu siječnja, prvu polovicu veljače.

Gradsko vijeće je jednoglasno donijelo **PLAN aktivnosti Gradskog vijeća Grada Delnica za 2020. godinu.**

Točka 5.

Gradsko vijeće je jednoglasno, bez rasprave, donijelo **RJEŠENJE o imenovanju članova Povjerenstva za procjenu šteta od prirodnih nepogoda.** U Povjerenstvo se imenuju: Dražen Magdić za predsjednika, Alen Briški za potpredsjednika te za članove Ivan Štimac, Anton Žagar i Goran Pernjak.

Točka 6.

Gradonačelnik: Ne dvojim da niste pročitali materijale, dapače to je temeljni dokument koji će odrediti aktivnosti Grada u sljedećoj godini pa je apsolutno vrijedan najveće pozornosti. Ukupni prihodi, primici, viškovi i manjkovi za 2020. godinu su planirani u iznosu od 60.456.645,00 kuna, za 2021. godinu u iznosu od 47.519.117,00 kuna, i za 2022. godinu u iznosu od 33.719.045,00 kuna, a rashodi i izdaci su planirani u istim iznosima. Prihodi poslovanja su planirani u iznosu od 51.896.517,00 kuna, od čega je na prihode od poreza iznos od 13.291.160,00 kuna u čemu je udio poreza na dohodak i prireza 12.141.160,00 kuna, poreza na imovinu 950.000,00 kuna, a poreza na robe i usluge 200.000,00 kuna. Pomoći su planirane u iznosu od 22.338.125,00 kuna, od čega su pomoći temeljem prijenosa EU sredstava planirane u iznosu od 8.715.000,00 kuna, pomoći proračuna iz drugih proračuna planirane su u iznosu od 4.321.325,00 kuna, pomoći od izvanproračunskih korisnika su planirane u iznosu od 7.434.000,00 kuna, pomoći izravnanja za decentralizirane funkcije su planirane u iznosu od 1.791.000,00 kuna, prihodi od imovine su planirani u iznosu od 655.800,00 kuna, prihodi od upravnih i administrativnih pristojbi su planirani u iznosu od 9.881.432,00 kuna od čega su prihodi od komunalnog doprinosa i komunalne naknade planirani u iznosu od 6.100.000,00 kuna, prihodi po posebnim propisima planirani su u iznosu od 3.684.432,00 kuna, a prihodi od upravnih i administrativnih pristojbi u iznosu od 97.000,00 kuna. Prihodi od donacija su planirani u iznosu od 5.710.000,00 kuna, prihodi od kazni i upravnih mjera u iznosu od 20.000,00 kuna i prihodi od prodaje nefinancijske imovine su planirani u ukupnom iznosu od 371.000,00 kuna. Što se tiče rashoda za 2020. godinu ukupni rashodi poslovanja svih proračunskih korisnika su planirani u iznosu od 60.456.645,00 kuna. Troškovi za rad predstavničkog tijela su planirani u iznosu od 288.610,00 kuna, troškovi rada političkih stranaka su planirani u iznosu od 30.800,00 kn, naknade za rad u predstavničkom tijelu su planirane u ukupnom iznosu od 95.000,00 kuna, a naknade za rad u povjerenstvima, komisijama i odborima u iznosu od 31.810,00 kuna. Troškovi MO su planirani u iznosu od 30.000,00 kuna, troškovi parlamentarnih izbora u iznosu od 100.000,00 kuna, rashodi za zaposlene u gradskoj upravi su planirani u iznosu od 3.366.300,00 kuna od čega za bruto plaće je planirano 2.766.000,00 kuna, a za materijalne rashode i ostale troškove iznos od 329.500,00 kuna. Rashodi za usluge planirani su u iznosu od 1.078.000,00 kuna, rashodi za vozila u iznosu od 81.000,00 kuna, troškovi reprezentacije u iznosu od 50.000,00 kuna, ostali rashodi za redovno poslovanje su planirani u ukupnom iznosu od 125.000,00 kuna, troškovi za otplatu kredita u iznosu od 1.316.000,00 kuna od čega su troškovi za otplatu glavnice kredita planirani u iznosu od 992.000,00 kuna, a ostalo se odnosi na kamate. Troškovi pokroviteljstava i obljetnica su planirani od 76.000,00 kuna od čega za pokroviteljstva 30.000,00 kuna, za obilježavanje Dana Grada 30.000,00 kuna i za godišnje nagrade 16.000,00 kn. Za osnovno i srednjoškolsko obrazovanje i stipendiranje učenika i studenata je planirano 537.775,00 kuna, prošle godine je to bilo 487.500,00 kuna. Za promicanje kulture ukupno je planirano 1.063.300,00 kuna, prošle godine je bilo 800.300,00 kuna. Za razvoj sporta i rekreacije ukupno je planirano 879.500,00 kuna, u ovoj aktualnoj godini je bilo 859.500,00 kuna. Za socijalnu skrb ukupno je planirano 3.818.000,00 kuna, u ovoj godini je to bio iznos od 2.113.711,00 kuna. Dakle, važno je reći da su rashodi po osnovi javnih potreba u socijali usmjereni na humanitarne udruge, ogrjev za socijalno ugrožene, pomoći u kući starijim osobama, pomoći za troškove stanovanja, pomoći za hitne i povremene intervencije, poklon paketi umirovljenicima 80 i više godina, pomoći za sufinanciranje troškova smještaja u dom učenika srednjih škola, pomoći za sufinanciranje troškova javnog prijevoza za učenike srednjih škola, pomoći za nabavu opreme za novorođenu djecu, pomoći za sufinanciranje troškova prehrane djece u osnovnim školama, pomoći za produženi boravak, sufinanciranje smještaja djece u ustanovama predškolskog odgoja kojima Grad nije osnivač, sufinanciranje troškova logopeda, sufinanciranje troškova palijativne skrbi, program zapošljavanja žena „Zaželi“, sufinanciranje troškova dolazaka specijalista iz KBC Rijeka u Dom zdravlja – Ispostavu Delnice, pomoć djeci u mliječnoj hrani, pomoć za sufinanciranje smještaja djece u vrtić i socijalne stipendije. Za troškove turizma ukupno je planirano 610.125,00 kuna od čega se najveći dio odnosi na projekte, dok godišnji troškovi TZ Grada Delnica iznose 300.000,00 kuna. Za jačanje gospodarstva ukupno je planirano 476.650,00 kuna od čega za subvencije za jačanje gospodarstva 300.000,00 kuna. Za održavanje komunalne infrastrukture planirano je 4.710.000,00 kuna, za održavanje sportskih objekata i terena planirano je 250.000,00 kuna, za objekte u vlasništvu Grada planirano je 187.000,00 kuna, a za kapitalna ulaganja Grada ukupno je planirano 20.994.250,00 kuna, a odnosi se na otkup zemljišta za poslovno poduzetničke i stambene zone, manja proširenja javne rasvjete, uređenje staza na groblju, izgradnju širokopojasne infrastrukture, javnu rasvjetu Delnice – Lučice i Lučička cesta, zavičajni muzej Grada Delnica, preseljenje Knjižnice u bivši Dom HV, dječje igralište u Parku kralja Tomislava, rekonstrukciju stare škole u Turkima, izgradnju servisne ceste u PZ K1, energetsku obnovu Kuglane, izgradnju gradske tržnice, izgradnju nogostupa i oborinske odvodnje u Lučicama, cesta Polane, rekonstrukcija ceste do groblja u Zamostu Brodskom, nastavak radova na cesti prema Kaliću, rekonstrukcija Ulice Matice hrvatske, Školska ulica u Crnom Lugu, Kamenita, Sajmišna i Zrinska ulica u Delnicama, sanacija mosta Čedanj u selu Kupa, dom Brod na Kupi. Za izradu prostorno planske i projektne dokumentacije planirano je ukupno 400.000,00 kuna, za troškove IV. faze sanacije i automatike vodosprema na području Grada sufinanciranjem našeg udjela u Švicarskoj darovnici planirano je ukupno 750.000,00 kuna, za vodu i kanalizaciju III. faza Lučice – Delnice Švicarska darovnica i naše učešće planirano je 1.980.000,00 kuna, za prvu fazu vodovod Kupska dolina Švicarska darovnica i naš udio planirano je 3.200.000,00 kuna, za zaštitu okoliša ukupno je planirano 7.327.000,00 kuna, za sanaciju odlagališta Sović Laz 5.700.000,00 kuna, za izgradnju pretovarne stanice u Sović Lazu 1.627.000,00 kuna. Za osnovnu protupožarnu zaštitu planirana su ukupna sredstva u iznosu 2.414.1000,00 kuna od čega za JVP 2.008.550,00 kuna. Za dječji vrtić „Hlojkica“ planirano je ukupno 3.434.933,00 kuna od čega na udio roditelja otpada 831.930,00 kuna ili 24%. Narodna knjižnica i čitaonica planirana je s ukupnim troškom 740.342,00 kuna, od čega je prihod od članarine 40.002,00 kuna, pomoći su 62.000,00 kuna, a donacije 61.453,00 kuna. Dakle, proračun je raspoređen sukladno financijskim mogućnostima. Naravno da vidite da je u njemu veliki dio koji se odnosi na pomoći i iz jednostavnog razloga što je planiranje takvo da to mora stajati u dokumentu kao formalni uvjet prijavljivanja raznih projekata koji su ovdje između ostalih navedenih, jer ukoliko nešto nije planirano u proračunu i ne nalazi se u proračunu ne može biti predmet prijave na bilo kakav izvor financiranja, da li je to nacionalni, regionalni ili europski. Vodili smo računa i o onom važnom segmentu života, a to su javne potrebe u kulturi, u sportu, u socijali s posebnim naglaskom stalnog povećanja koliko god to izgledalo možda i simbolično, ali povećanje naravno opet sukladno financijskim mogućnostima, a vezano opet za slobodan prostor nenamjenskih prihoda koji su takvi kakvi jesu. Mislim da je svima jasno da onaj dio nenamjenskih prihoda koji su strogo definirani zakonom i koji se mora koristit za strogo definirane obveze se ne može i ne smije koristiti za druge namjene. Nastojali smo biti pravični, rekao bih osjetljivi, a koliko ćemo uspjeti na pojedinim natječajima to će vrijeme pokazati. Nažalost, onome čemu sam se ja veselio, ali nisam doživio, ne znači da neću, iako su svi zakonski rokovi prošli i vjerovali smo da će nam to itekako olakšati planiranje, još uvijek Vlada nije donijela program mjera vezan uz Zakon o brdsko – planinskim područjima, pa niti nema one sigurnosti barem u dijelu troška koji se odnosi na zimsku službu, a na koji smo računali i u mnogim drugim segmentima olakšavanja života stanovništva i poduzetnika kako bi mogli ne samo biti konkurentni nego zapravo da se stvore uvjeti elementarnog opstanka, jer je evidentno i ne prijeporno da su u utakmici s ostalima koja je neravnopravna, koja je vrlo teška za njih i da u takvim uvjetima vrlo teško mogu uspjeti i opstati. Kad se program mjera donese, ali i rebalansom koji treba biti donesen, vjerujem da ćemo moći kvalitetnije promišljati određene stavke za koje bi voljeli da su financijski izdašnije, ali naprosto ponavljam fiskalne mogućnosti i realni izvori na koje možemo računati su takvi da je ovog časa to bilo nemoguće.

Goran Bukovac: Dobili ste zapisnik sa sjednice Odbora za financije i proračun koji materijale prihvaća. Također, zaprimili smo dva amandmana, oba se odnose na projektnu i tehničku dokumentaciju. Prvi amandman je tehnička dokumentacija i radovi - parkiralište Hotel „Risnjak“, drugi amandman odnosi se na projektnu dokumentaciju za infrastrukturu što se odnosi na izradu idejnog projekta alternativnog rješenja problema željezničkog tunela na cesti prema Petehovcu. Prijedlog je da se sredstva za to namaknu tako da se smanje iznosi na stavci „čišćenje cesta i javno prometnih površina“, za jedno i za drugo. Mišljenje predlagatelja je da se amandmani prihvaćaju djelomično, odnosno smatra se da su sredstva za izradu projektne dokumentacije i tehničke dokumentacije već predviđena na stavci, da ih ima dovoljno za to, a da bi se u opisnom dijelu definitivno preciziralo da će u izradi projekta i tehničkoj dokumentaciji biti to obuhvaćeno. Dodatno je mišljenje da će sve dodatno razmotriti Odbor za komunalne poslove, prometno i prostorno uređenje.

Igor Pleše koji je uz Gorana Račkog, Tanju Jakovac, Johana Klarića i Davora Košmrlja predlagatelj amandmana, navodi da su zadovoljni odgovorom.

Gradonačelnik: Mi smo to prihvatili i to postaje sastavni dio proračuna. Izvan nadležnosti našeg odlučivanja, desni skretač kad se skreće iz prilazne ceste peko puta vulkanizera, ide se na parkiralište LIDL-a preko zone namijenjene invalidima, to je zona koja je na žalost u privatnom vlasništvu i taj parkirni red mi ne možemo dirati. S obzirom da je spomenuto u amandmanu, mi tu nikakve obveze ne možemo imati jer nemamo ingerencije nad tim djelom parkirališta, ali to je svakako prometni nered o kojem bi trebala voditi brigu policija s obzirom da se radi o prometu u kretanju i to je onda itekako njihova nadležnost.

Igor Pleše: Sve je jasno, ali rješenjem o poboljšanju rješenja bi se takve stvari mogle smanjiti.

Goran Bukovac: To će struka, zato jesmo tu da idemo u izradu tehničkog rješenja i projektne dokumentacije, pa će struka reći svoje.

Franjo Jakovac: Ja bih samo tražio malu pravnu pomoć, mislim da se o amandmanima mora glasovati jer lani nismo glasovali i na temelju toga je mogao pasti proračun.

Nikolina Ćuić Muhvić: Ukoliko se predlagatelj, a to je u ovom slučaju gradonačelnik, usuglasi s predloženim amandmanima onda se o proračunu i amandmanima glasuje zajedno, znači ne mora se zasebno. Ukoliko se gradonačelnik ne suglasi s amandmanima onda se glasuje odvojeno, po Poslovniku.

Igor Pleše: Po nama dva najveća projekta u idućoj godini su sufinanciranje izgradnje vodovodne i kanalizacijske mreže u iznosu od 6.000.000,00 kuna, te izgradnja pretovarne stanice i pristupne ceste u Sović Lazu u iznosu od 7.300.000,00 kuna. Radi se o dva projekta koja su od životne važnosti za stanovnike Grada. Oni u bitnoj mjeri poboljšavaju kvalitetu života svih nas te se njihova realizacija ne smije ugroziti. Značajni projekti koje mi podupiremo su u svakom slučaju uređenje Ulice Matice hrvatske u Delnicama, ali i planirani nastavak uređenja gradskih ulica po fazama u narednim godinama. Planira se dovršetak Knjižnice, početak radova na Muzeju te radovi na tržnici. Povećanje izdavanja za razvoj poduzetništva na 300.000,00 kuna također predstavlja korak u pravom smjeru te će sigurno pomoć gospodarstvenicima s područja Grada koji, znamo, svi posluju u iznimno teškim uvjetima. Projekt „Zaželi“ isto smatramo iznimno značajnim za zapošljavanje žena i isti svakako treba nastaviti ako je ikako moguće. Ne treba zanemariti ni manja naselja u sklopu Grada Delnica te nam je drago da se u proračunu na njih mislilo. Više puta smo postavljali pitanje uređenja Školske ulice u Crnom Lugu, te je konačno ta prometnica došla na red. Upozoravali smo na iznimno loše stanje prometnica u Lučicama te nam je drago da se u proračunu planira izgradnja nogostupa i oborinske odvodnje u tom, drugom po veličini, naselju Grada Delnica. Konačni dovršetak javne rasvjete na relaciji Delnice – Lučice također će u bitnoj mjeri utjecati na kvalitetu života stanovnika Lučica, te pozdravljamo i taj projekt. Naravno, treba pozdraviti i planirano uređenje ceste kroz turističko naselje Polane, ali i uvjetno rečeno niz manjih aktivnosti koje je spominjao gradonačelnik kao što su uređenje mosta u Čednju, sufinanciranje projektne dokumentacije sportsko – rekreacijske zone Japlenški vrh, te slične projekte i aktivnosti koje i mi ocjenjujemo pozitivno. Vjerujem da se kolege i kolegice vijećnici sjećaju kako smo 2019. godine amandmanima uvjetovali podršku za proračun. Pošto nam amandmani tad nisu prihvaćeni taj proračun nismo podržali, međutim vrijeme je pokazalo da smo ispravno razmišljali. Tad smo predlagali uređenje plaže Pritiske koje je na kraju realizirano u 2019. godini, pješački prijelaz koji smo tražili na Lujzinskoj cesti kod staračkog doma stavljen je u plan za 2020. godinu. Ranije spomenuto pitanje Školske ulice u Crnom Lugu koje smo više puta postavili 2019. godine konačno će biti realizirano iduće godine. Tražili smo da se krene u uređenje nogometnog stadiona u Delnicama kako bi mladi trenirali i igrali u adekvatnim uvjetima, ali i kako bi sportskim klubovima koji žele doći na pripreme mogli osigurati adekvatan prostor za treniranje. Krenuo je projekt toliko željene zaobilaznice koja bi rasteretila središte mjesta kamionskog prometa i otvorila donji dio Delnica. Dovršetak djela ovih projekata i planiranje ostataka u proračunu za 2020. godinu pokazuje da smo prije godinu dana ipak bili u pravu kad smo predlagali to što smo predlagali te nam je drago da su vladajući prepoznali naše ideje kao pozitivne. Na žalost ima i nekoliko negativnih strana, prije svega nisu jasno definirani prioriteti. Iz materijala koje smo dobili ne možemo iščitati koji su to prioriteti u razvoju Grada i gdje vladajući vide Delnice za 5, 10 ili 20 godina. Dojma smo da se proračun slaže prema načelu staviti što više stvari, pa što prođe prođe, to je u redu, ali nemamo jasne studije isplativosti za planirane projekte. Da li u sadašnjem proračunu Delnice mogu podnijeti trošak nove Knjižnice, novog Muzeja ili nove tržnice? Nitko od nas ovdje okupljenih ne spori da Delnicama treba nova Knjižnica, treba Muzej, svakako treba i nova tržnica no postavlja se pitanje da li Delnice imaju financijske kapacitete za to. Podsjetit ću, nije dovoljno samo prikupiti sredstva za izgradnju nekog objekta, već isti treba i održavati. Da li imamo dovoljno sredstava za održavanje tako velikog broja objekata vrijeme će pokazati. Dobrobit građana, razvoj Delnica mora nam biti na prvom mjestu, a stranačka pripadnost, politički svjetonazori u ovom trenutku ne smiju igrati presudnu ulogu u donošenju odluke. Naši glasovi su pred sudom i prilikom usvajanja proračuna za 2018. godinu, povijest se dvije godine kasnije ponavlja, i odgovorno tvrdim da bez naših glasova ne bi prošao niti proračun za 2020. godinu. Međutim, politika na lokalnoj razini predstavlja nešto sasvim drugo nego na državnoj, premalo nas je kako bismo se dijelili na naše i vaše te je naša želja da sve ključne odluke donosimo zajednički za dobrobit svih stanovnika ovog kraja. Zbog toga će vijećnici SDP-a, PGS-a i Unije Kvarnera ovog puta podržati Proračun Grada Delnica za iduću godinu.

Igor Mance: Stav HSP je da ovaj proračun nećemo podržati, razlozi su to što se za obrazovanje izdvaja kao i prošle godine, mjesni odbori isto s ovakvim proračunom ne mogu ostvariti što bi htjeli i još smatramo da bi taj iznos više koristio zdravstvu, školstvu, stipendijama, mladima i da se to nije obrazložilo previše i stavilo na stranu. Isto što se tiče Knjižnice i Muzeja smatramo da se prevelika svota izdvaja za to i iz tog razloga mi nećemo podržati proračun.

Gradonačelnik: Ja bi se prije svega želio zahvaliti članovima vijeća PGS-a, SDP-a i Unije Kvarnera na razumijevanju svega onoga što je navedeno u proračunu i da je kritična masa pozitivnog očito bila dovoljna i koja je pretegnula da ćete dati svoj pozitivan glas za ovaj proračun. Mogu razumjeti da je nedostatak u proračunu svojevrsna ljestvica prioriteta, ali poslužit ću se zapravo materijalom koji je u nastavku tema također ovoj sjednici, a to je Izvješće o realizaciji Strategije razvoja Grada Delnica do 2022. godine, u kojoj su navedeni ti strateški prioriteti kao i mjere za njihovu realizaciju, pa je zapravo sve to i djelomično preuzeto kao logični slijed iz te Strategije. Ne bih se mogao složiti vezano za isplativost. Dakle, analizu isplativosti institucija, ustanova kao što su muzeji, odnosno knjižnica jer i sami znate da su to neprofitne ustanove, da su to ustanove koje su apsolutno na proračunima svih jedinca lokalne, regionalne ili bilo koje vrste samouprave i da je nemoguće da funkcioniraju bez te pomoći. Podsjetit ću, a to isto vrlo dobro znate, da smo imali što se tiče projekta Knjižnice i njenog preseljenja dva uvjeta. Jedan je bio od strane izvršitelja oporuke, uzmite ili ostavite, mi ne želimo nego točno ta dva projekta s dodatkom da žele i sudjelovati u dogradnji, do uređenju vrtićkih kapaciteta s 500.000,00 kanadskih dolara i darovnicom Ministarstva imovine, odnosno državne imovine RH koja je darovala objekt bivšeg HV-a s uvjetnim rokom od 5 godina s konkretnom namjenom preseljenja Knjižnice i čitaonice. Dakle, alternativa nam je bila ostavi ili idemo u realizaciju. Vjerujem, bez doista patetike i to ponavljam pa je možda nekome i dosadno, ali 1874. godine od kada je u ovom Gradu osnovana prva čitaonica počela je kulturna i svaka druga renesansa ovoga Grada, a vjerujem da će nova knjižnica sa svojim sadržajima i mogućnostima itekako pridonijeti danjem napretku, prosperitetu Grada i cijelog Gorskog kotara. Ja vjerujem da će i doći bolja vremena, da će doći do novog zapošljavanja, da će doći do novih prihoda od poreza na dohodak, od prireza, pa nadajmo se i drugačijem uspješnijem i produktivnijem turizmu da takvih problema u smislu „suporta“, logistike, sufinanciranja takvih institucija ne bi trebalo biti. Vjerojatno vam je promaklo, mislim da je od apsolutno nemjerljivog značaja i Projekt sanacije odlagališta komunalnog otpada Sović Laz koji niste spomenuli, ali vjerojatno ste na njega mislili, mislim da je to nešto što apsolutno zaslužuje pozornost. Kad već govorimo o prioritetima mislim da je pretovarna stanica jedan od nultih prioriteta.

Goran Rački: Vezano za projekt Knjižnice i muzeja, nije stvar da mi dvojimo da li su oni potrebni ili nisu, ali nas zanima i voljeli bi, ako je ikako moguće, da se napravi projekcija troškova takvih objekata u budućnosti.

Gradonačelnik: Napraviti ćemo.

Franjo Jakovac: Samo još jednom bih volio čuti da li su za Kuću „Rački“ predviđena sredstva za ovu zbirku.

Đulio Jusufi: Jesu.

Nakon rasprave predsjednik poziva vijećnike na glasovanje.

Nakon glasovanja konstatira da je Gradsko vijeće Grada Delnica s 13 glasova ZA i 1. glasom protiv donijelo **PRORAČUN Grada Delnica za 2020. godinu s projekcijama za 2021. i 2022. godinu**.

Točka 7.

Gradsko vijeće je, bez rasprave, jednoglasno donijelo **PLAN razvojnih programa za 2020. godinu s projekcijama za 2021. i 2022. godinu.**

Točka 8.

Gradsko vijeće je, bez rasprave, jednoglasno donijelo **ODLUKU o izvršavanju Proračuna Grada Delnica za 2020. godinu.**

Točka 9.

Gradsko vijeće je, bez rasprave, jednoglasno donijelo **PROGRAM utroška sredstava boravišne pristojbe za 2020. godinu.**

Točka 10.

Gradsko vijeće je, bez rasprave, jednoglasno donijelo **PROGRAM utroška sredstava spomeničke rente za 2020. godinu.**

Točka 11.

Gradsko vijeće je, bez rasprave, jednoglasno donijelo **PROGRAM održavanja komunalne infrastrukture za 2020. godinu.**

Točka 12.

Gradsko vijeće je, bez rasprave, jednoglasno donijelo **PROGRAM građenja komunalne infrastrukture za 2020. godinu.**

Točka 13.

Gradsko vijeće je, bez rasprave, jednoglasno donijelo **PROGRAM utroška šumskog doprinosa za 2020. godinu.**

Točka 14.

Gradsko vijeće je, bez rasprave, jednoglasno donijelo **PROGRAM utroška naknade za zadržavanje nezakonito izgrađene zgrade za 2020. godinu.**

Točka 15.

Gradsko vijeće je, bez rasprave, jednoglasno donijelo **ODLUKU o raspoređivanju sredstava za rad političkih stranaka i grupe birača zastupljenih u Gradskom vijeću Grada Delnica za 2020. godinu.**

Točka 16.

Goran Rački: Ja bi obrazložio naš stav da ćemo biti po ovoj točki rebalansa suzdržani. Činjenica je da u samom rebalansu odnosno i u samom izvršenju proračuna jesu neke ideje koje smo mi predlagali u tijeku godine realizirane i napravljene. Obzirom da Proračun za 2019. godinu nismo podržali, a dio tih stvari koje smo predlagali su odrađeni bit ćemo sukladno tome suzdržani i po ovim točkama koje proizlaze iz samog rebalansa.

Goran Bukovac: Zahvaljujem se na prilogu, diskusiji, dodatnom obrazloženju i s toga ja shvaćam da nije potrebno dodatno obrazlaganje nego idemo na glasanje.

Gradsko vijeće je nakon rasprave, s 8 glasova za i 6 suzdržanih glasova donijelo **I. izmjene i dopune Proračuna Grada Delnica za 2019. godinu.**

Točka 17.

Gradsko vijeće je, s 8 glasova za i 6 suzdržanih glasova, donijelo **I. izmjene i dopune Plana razvojnih programa za 2019. godinu.**

Točka 18.

Gradsko vijeće je, 8 glasova za i 6 suzdržanih glasova **I. izmjene Programa održavanja komunalne infrastrukture za 2019. godinu.**

Točka 19.

Gradsko vijeće je, s 8 glasova za i 6 suzdržanih glasova, donijelo **II. izmjene Programa građenja komunalne infrastrukture za 2019. godinu.**

Točka 20.

Gradsko vijeće je, s 8 glasova za i 6 suzdržanih glasova, donijelo **I. izmjene Programa utroška šumskog doprinosa za 2019. godinu.**

Točka 21.

Gradsko vijeće je, 8 glasova za i 6 suzdržanih glasova, donijelo **I. izmjene Programa utroška naknade za zadržavanje nezakonito izgrađene zgrade za 2019. godinu.**

Točka 22.

Gradsko vijeće je, bez rasprave, jednoglasno donijelo **ODLUKU o II. izmjenama i dopunama Odluke o načinu pružanja javne usluge prikupljanja miješanog komunalnog otpada i biorazgradivog komunalnog otpada.**

Točka 23.

Gradsko vijeće je, bez rasprave, jednoglasno donijelo **ODLUKU o X. izmjenama i dopunama Odluke o nerazvrstanim cestama.**

Točka 24.

Gradsko vijeće je, bez rasprave, jednoglasno donijelo **ANALIZU sustava Civilne zaštite na području Grada Delnica u 2019. godini.**

Točka 25.

Gradsko vijeće je, bez rasprave, jednoglasno donijelo **IZVJEŠĆE o izvršenju prioriteta i ciljeva Strateškog razvojnog programa Grada Delnica za 2019. godinu.**

Dovršeno u 18,20 sati.

Napisala Predsjednik

Klaudija Kumpar Goran Bukovac