# 

# REPUBLIKA HRVATSKA

# PRIMORSKO-GORANSKA ŽUPANIJA



**GRAD DELNICE**

**GRADONAČELNIK**

**KLASA: 023-05/17-01/04**

**URBROJ: 2112-01-20-20-5**

Delnice, 25. veljače 2020. godine

**IZVJEŠTAJ**

**O RADU GRADONAČELNIKA**

**za razdoblje od 30. lipnja do 31. prosinca 2019. godine**

GRADONAČELNIK

Ivica Knežević, dipl. iur.

# 

# REPUBLIKA HRVATSKA

# PRIMORSKO-GORANSKA ŽUPANIJA



**GRAD DELNICE**

**GRADONAČELNIK**

Delnice, 02. ožujka 2020. godine

**GRAD DELNICE**

**GRADSKO VIJEĆE GRADA DELNICA**

**-vijećnicama i vijećnicima Gradskog vijeća-**

Predmet: IZVJEŠTAJ O RADU GRADONAČELNIKA

Poštovane vijećnice, poštovani vijećnici Gradskog vijeća Grada Delnica, odredbom članka 62. [Statuta Grada Delnica (SN PGŽ 28/09)](http://www.sn.pgz.hr/default.asp?Link=odluke&id=17223) [(SN PGŽ 41/09)](http://www.sn.pgz.hr/default.asp?Link=odluke&id=17893) [(SN PGŽ 11/13](http://www.sn.pgz.hr/default.asp?Link=odluke&id=27054)) [(SN PGŽ 20/13-pročišćeni tekst)](http://www.sn.pgz.hr/default.asp?Link=odluke&id=27591) ([SN PGŽ 6/15](http://www.sn.pgz.hr/default.asp?Link=odluke&id=31887)), [(SN GD 1/18)](http://www.delnice.hr/DOKUMENTI_ODLUKE/sluzbene_novine/2018_sn01_web/GV%2059.%20Cetvrte%20Izmjene%20i%20dopune%20Statuta.pdf)[(SN GD 3/18)](http://www.delnice.hr/DOKUMENTI_ODLUKE/sluzbene_novine/2018_sn03_web/JUP%202.%20Ispravak%20Statuta.pdf) [(SN GD 3/18 – Pročišćeni tekst)](http://www.delnice.hr/DOKUMENTI_ODLUKE/sluzbene_novine/2018_sn03_web/GV%2075.%20PROCISCENI%20TEKST%20STATUTA%20GRADA.pdf) [(SN GD 9/18)](http://www.delnice.hr/DOKUMENTI_ODLUKE/sluzbene_novine/2018_sn09_web/GV%20126.%20Prijedlog%20IV.%20Izmjena%20i%20dopuna%20Statuta.pdf) propisana je obveza da gradonačelnik dva puta godišnje podnosi izvješće o svom radu, i to do 31. ožujka tekuće godine za razdoblje srpanj-prosinac prethodne godine, i do 15. rujna za razdoblje siječanj-lipanj tekuće godine.

Slijedom navedenog, podnosim Vam izvješće o najvažnijim aktivnostima i pitanjima kojima sam se bavio u izvještajnom razdoblju od 30. lipnja do 31. prosinca 2019. godine.

* **Početak izvještajnog razdoblja obilježile su vrlo intenzivne aktivnosti na pripremi i koordinaciji uvjeta i pretpostavki za početak radova na uređenju bivšeg Doma HV-a u modernu knjižnicu Grada Delnica.**

**Podsjećam, u listopadu 2014. godine s izvršiteljima oporuke pok. Jenet Majnarich i županijom PGŽ potpisan je sporazum o realizaciji projekta.**

**Nakon višegodišnjih napornih pregovora i razgovora, 2018. godine konačno smo ishodili i potpisali s Ministarstvom za državnu imovinu ugovor o darovanju navedene nekretnine čija je vrijednost procijenjena na 3,5 milijuna kuna.**

**Kao i 2018. godine tako ni 2019. nismo prošli na natječaju za Mjeru 7.4.1 zbog indeksa razvijenosti, no 2019. isti projekt smo prijavili i na natječaj Ministarstva kulture koje nam je za građevinsko-obrtničke radove odobrilo iznos od 1,4 milijuna kuna.**

**U travanju 2019. godine održan je sastanak s izvršiteljima oporuke nakon kojeg je za realizaciju projekta po toj osnovi osigurano dodatnih 500.000 kanadskig dolara.**

**Temeljem osigurane financijske konstrukcije za građevinske radove raspisali smo 1. natječaj za izbor izvođača radova koji smo, na žalost, poništili zbog velikog nesrazmjera procijenjene vrijednosti i ponuđene cijene;**

**U drugom natječaju smo korigirali** p**rocijenjenu vrijednost nabave na 4,4 milijuna kuna, a najpovoljnija ponuda je iznosila 3,8 milijuna kn bez PDV-a, odnosno s PDV-om 4,7 mil. kn te smo s najpovoljnijim ponuditeljem ANTI-ROST d.o.o. Delnice zaključili ugovor o izvođenju radova.**

**Ugovoreni rok završetka građevinsko-obrtničkih radova je do 31. ožujka 2020. godine.**

**Nastavno, na ponovni natječaj ministarstva za 2020. godinu, isti projekt smo prijavili i za opremanje te nam je za tu namjenu odobreno dodatnih 1,4 milijuna kuna, na čemu se i ovim putem zahvaljujem Ministarstvu kulture, a ovih se dana priprema dokumantacija za natječaj za izbor dobavljača opreme i ukoliko sve prođe kako treba, nadam se i vjerujem da ćemo ove godine prilikom obilježavanja Dana Grada, Delnicama predati prelijepu gradsku knjižnicu!**

* **Sukladno prostorno-planskim pretpostavkama i definiranim obvezama izgradnje reciklažnog dvorišta, radi jačanja ekoloških kapaciteta i stvaranja što kvalitetnijih uvjeta za sustavnu brigu o gospodarenju otpadom, u izvještajnom razdoblju su završeni radovi na reciklažnom dvorištu na odlagalištu komunalnog otpada Sović Laz.**

**Navedeni projekt smo kandidirali na natječaj Fonda za zaštitu okoliša i energetsku učinkovitost Ministarstva energetike i zaštite okoliša na kojem su nam odobrena sredstva u iznosu od 1.090.836,00 kn što iznosi 84,99% prihvatljivih troškova, a udio od 15,01% prihvatljivih troškova, ili 192.500,70 kn. morali smo osigurati iz vlastitih izvora. Ukupna vrijednost projekta iznosi 1.301.884,20 kn. Ovime su stvoreni dodatni uvjeti da još kvalitetnije i sustavnije pristupamo problemu postupanja s otpadom.**

* **Nastavno, nakon uspješne kandidature na natječaju Ministarstva regionalnog razvoja i fondova EU potpisao sam ugovor te dodatak ugovora na ime sufinanciranja nastavka uređenja prometnice do sela Razloga u iznosu od 700.000,00 kn.**

**S obzirom na činjenicu da smo za istu namjenu ostvarili sredstva i iz Fonda za Gorski kotar Primorsko-goranske županije u iznosu od 490.000,00 kn, na čemu se zahvajujem Županiji, uz vlastita sredstva, stvorene su pretpostavke za asfaltiranje cijele dionice do Razloga. Ono što ostaje jest nadati se da će i Hrvatske šume održati riječ i sanirati dionicu od spoja s državnom cestom za Čabar do sela Biljevina koju su doslovno razorili zbog korištenja u svrhu tehnoloških potreba prijevoza drvne mase iz revira desno od prometnice, a to nisu učinili, a trebali su, u prošlom izvještajnom razdoblju! Nakon toga je provedeno javno nadmetanje za izbor izvođača radova i kao najpovoljnija ponuda izabrana je ponuda Strabaga iz Zagreba koji je u zadanom roku, do početka rujna, vrlo kvalitetno odradio poslove sanacije. Valja još jednom podsjetiti da je ta cesta nekada bila županijska da bi 2012. bila prekategorizirana u nerazvrstanu, naravno zbog enormnih troškova održavanja, a kompenzirana je na način da je županijskom proglašen odvojak ceste od državne ceste Čabar-Gornje Jelenje do Bele Vodice, odnosno sjedišta Nacionalnog parka “Risnjak”. Za to ne postoji ni jedan zakonski razlog, a ironično je da je županijskom proglašena cesta koja vodi do sjedišta ustanove koja nije Nacionalni park i koja se čak ne nalazi u katastarskim granicama parka, no politika očito može sve. Uređenjem dionice smo pokazali da nam je itekako stalo do ono malo ljudi koji još žive na tom prostoru, ali i do važnosti izvora Kupe i do njegove turističke valorizacije.**

* **Izvještajno razdoblje su obilježile i vrlo intenzivne aktivnosto oko realizacije švicarske darovnice kroz potpunu zamjenu visokotlačnog cjevovoda na trasi ulica Kneza Domagoja-Radićeva ulica-ulica Ante Starčevića-do kraja nogometnog stadiona prema Japlanškom i lijevo po nogostupu do kuglane.**
* **U izvještajnom razdoblju Grad Delnice je pristupio projektu „ZAJEDNO SMO JAČI“ Centra za participaciju žena u društvenom životu koji je namijenjen građanima slabijeg imovnog stanja, a odnosi se na besplatnu pravnu pomoć iz socijalne skrbi, zdravstvenog i mirovinskog osiguranja, obiteljskih odnosa, statusnih prava, prava iz radnih odnosa i druga ljudska prava.**

**Pomoć se pružala jednom u mjesecu 2 do 3 sata, a počela je u rujnu 11. 09. od 09 do 13 sati.**

* **U izvještajnom razdoblju ponovili smo natječaj za poticanje gospodarstva-Mjera 1.1 budući su po prethodnom ostala nedodjeljena sredstva u iznosu od 20.000,00 kn. Natječaj se odnosio na: nabavu opreme, strojeva, uređaja, uređenje prostora te pokriće troškova natječajne dokumentacije za nacionalne i europske projekte.**

**Natječaj je uspješno okončan!**

* **Posebno intenzivne aktivnosti u izvještajnom razdoblju su bile usmjerene u daljnu fazu realizacije projekta Interpretacijskog centra u Crnom Lugu. Nakon okončanja građevinsko-obrtničkih radova uslijedio je postupak za opremanja prostora koji je još uvijek u tijeku te se nadamo da će isti biti okončan do konca ožujka ove godine. Ovim centrom, koji se naslanja na Edukacijsko-interpretacijski centar Nacionalnog parka “Risnjak”, Crni Lug i svi njegovi gosti, ali i svi stanovnici Gorskog kotara, dobit će sadržaje koji će pričati priču o flori i fauni, tradiciji, običajima, gospodarskim aktivnostima i etno sadržajima vezanim za crnoluški kraj. Ukupna vrijednost projekta je 1.266.283,81 kn od čega su sredstva Ministarstva kulture u iznosu od 546.900,00 kn, Županije 150.000,00 kn, a vlastita u iznosu od 569.383,81 kn.**
* **U izvještajnom razdoblju vrlo sam aktivno sudjelovao u radu Koordinacija načelnika i gradonačelnika Gorskog kotara, a posebno važna sjednica je bila ona koja je održana 16. 09. 2019. u Čabru. Tema sjednice je bio Program mjera pomoći temeljem Zakona o brdsko-planinskim područjima.**

**Podsjećam:**

* Zakon o brdsko-planinskim područjima je donesen 14. prosinca 2018., a stupio je na snagu 27. 12. 2019. godine.
* Njegovim stupanjem na snagu prestao je važiti Zakon o brdsko-planinskim područjima iz 2002. godine, sa svim izmjenama i dopunama kojih je bilo ukupno 7.
* **Sukladno članku 7. st. 9. Zakona, na prijedlog Ministarstva regionalnog razvoja i fondova EU, Vlada RH je na sjednici 08. ožujka 2019. donijela Odluku o obuhvatu i razvrstavanju JLS koje su stekle status BPP.**

**Kriteriji za stjecanje statusa brdsko-planinskog područja su bili:**

**Geomorfološki**

**Klimatski**

**Demografski i**

**Infrastrukturni**, temeljem kojih su sve jedinice lokalnih samouprava s područja Gorskog kotara stekle status brdsko-planinskog područja. Ukupan broj JLS koje su dobile status BPP na području Hrvatske je 85.

Temeljem indeksa razvijenosti ovih 85 JLS je razvrstano u TRI SKUPINE, pa su od goranskih lokalnih samouprava u

1. **SKUPINI,** koja ima status POTPOMOGNUTOG PODRUČJA: **Mrkopalj, Skrad, Brod Moravice i Vrbovsko**, a u
2. **SKUPINI su Ravna Gora, Čabar, Delnice, Lokve i Fužine.** Temelj razvrstavanja je da su te jedinice u trećoj i četvrtoj četvrtini iznadprosječno razvijenih JLS, dok se u
3. SKUPINI nalaze JLS koje se prema indeksu razvijenosti nalaze u prvoj i drugoj četvrtini iznadprosječne razvijenosti - tu su, na žalost, opet: Jelenje, Čavle, Novi Vinodolski, Matulji, Dugopolje, Samobor, Stubičke Toplice. Mislim da je svaki komentar izlišan!

**Na žalost,** opet nam je indeks razvijenosti presudio.

* **Još jednom, ne znam po koji put, podsjetio sam da je Gorski kotar jedino područje unutar brdsko-planinskog područja i cijele Hrvatske gdje svi, ali baš svi ljudi žive** n**a prosječnoj nadmorskoj visini od 750 metara, odnosno u surovim brdsko-planinskim geomorfološkim i mikroklimatskim uvjetima:**
* **Gdje je prosječna godišnja temperatura zraka 7,7 stupnjeva C,**
* **Gdje je prosječan broj hladnih dana u godini 125,**
* **Gdje je prosječan broj ledenih dana u godini (-10 stupnjeva C) 23 kao i broj toplih dana, a broj vrućih dana je 2 (30 stupnjeva C i više),**
* **Gdje prosječno ima 130 kišnih dana i 80 dana sa snijegom,**
* **Gdje je prosječna relativna vlažnost zraka 84,5 %, a broj dana s jednakom ili većom vlažnošću zraka je oko 160, a gotovo svaki 4. dan je maglovit,**
* **Gdje posljedično svemu navedenom živi svega 18 stanovnika po km2.**

**I još jedanput ću se osvrnuti na našu razvijenost. Žalosno je da nekoga tko ne može platiti troškove zimske službe niti financirati naš udio u realizaciji švicarske darovnice namijenjene vodnim građevinama na području Gorskog kotara smatraju razvijenima, a Švicarska vlada nas je prepoznala kao naročito nerazvijeno područje!**

**Slijedom svega navedenog, glavni smjer mojih prijedloga ići će u pravcu**

* **fiskalnih i parafiskalnih olakšica radi konkurentnosti postojećim i radi privlačenja novih poduzetnika,**
* **podizanja i olakšavanja životnog i društvenog standarda stanovništva,**
* **indeks razvijenosti izbaciti kao kriterij bodovanja kako bi imali jednaku šansu u privlačenju europskih i nacionalnih sredstava,**
* **omogućiti u cijelosti financirati troškove zimske službe;**
* **Jedno od posebno važnih pitanja kojim sam se bavio u izvještajnom razdoblju bila je i problematika klimatizacije sportske dvorane u Delnicama. Naime, u 12. mj. 2018. na sjednici Županijeke skupštine PGŽ-a amandmanom sam zatražio sredstva u iznosu od 500.000,00 kn za klimatizaciju sportske dvorane, koja su i odobrena. S obzirom da po pitanju realizacije projekta nisam dobio nikakve informacije na kolegiju koji je održan 30. 08. pitao sam predstavnika GSC-a što se dešava s klimatizacijom, na što mi je odgovorio da su u tijeku radovi na ventilaciji! Nakon ponovljenog pitanja, opet je odgovorio da se radi o ventilaciji. Temeljem tako dobivenog odgovora istoga dana sam se obratio pročelnici Odjela za obrazovanje u županiji i tražio pojašnjenje. Odgovorila mi je da je to točno jer da nema novaca za klimatizaciju koja bi koštala cca 2,5 milijuna kuna, a da objekt u sadašnjem stanju niti nema tehničkih pretpostavki za klimatizaciju te da će organizirati sastanak sa strukom koja će mi sve pojasniti. Sastanak je održan 09. 09. u sportskoj dvorani, a nazočili su mu predstavnik županije zadužen za investicije, projektant i nadzorni organ, ravnatelj O. Š. I. G. Kovačića i direktor GSC-a d.o.o. Nakon što su pojasnili tehničke razlike između ventilacije i klimatizacije, na moje izričito pitanje što ovim sustavom dobivamo odgovor je bio: Malo više od ništa, no da ćemo preko noći moći upuhivati sveži zrak i da ćemo par sati u jutro imati svježu dvoranu. Žalosno je da se na takav način bacaju novci u vjetar, a obrazloženje je bila ekonomska isplativost. Ako je tomu tako onda bih volio da se na isti način vodi briga o ekonomskoj isplativosti i održivosti ulaganja na Platak, no tamo to nije bitno, uostalom isplativost ulaganja vidimo i kroz skakaonice! Na žalost, naša dvorane neće biti klimatizirana te neće imati one potrebne minimalno tehničke pretpostavke koje se u današnjem sportskom svijetu podrazumijevaju i to je naizravnija potvrda koliko je našoj županiji stvarno stalo do Gorskog kotara i našeg Grada!**
* **U izvještajnom razdoblju je proveden i uspješno okončan natječaj za učeničke, studentske i sportske stipendije. Ukupno je odobreno 46 stipendija, i to: 19 učeničkih, 19 studentskih i 8 sportskih. Ukupna vrijednost stipendija je 173.000,00 kn.**
* **Postupajući po prijedlogu nekih vijećnika temeljem prošlog izvješća, a vezano za Kuželjsku obilaznicu, sadašnje stanje projekta je sljedeće: za tu dionicu ceste ishođena je pred nekoliko godina lokacijska dozvola, a prošle godine je podnesen zahtjev za izdavanje građevinske dozvole. Otkup zemljišta koji se vrši temeljem lokacijske dozvole je uglavnom izvršen, a manji dio zemljišta koji nije otkupljen je u postupku izvlaštenja. Nakon što se srede imovinsko pravni odnosi izdati će se građevinska dozvola čime će biti ispunjeni uvjeti za početak radova.**
* **Temeljem dobivene usmene informacije od načelnika Policijske postaje Delnice, a vezano za migracijsku krizu, opća je procjena policije da je broj nelegalnih pokušaja prijelaza granice, a time i kretanje kroz Gorski kotar, bitno smanjen te da je situacija pod kontrolom. I dalje se dešavaju povremeni neovlašteni ulazi i oštećivanje imovine građana i pravnih osoba, no to je nešto što bi također trebalo biti stvar prošlosti. Za konkretnije informacije, odnosno detalje o pojedinačnim slučajevima načelnik Glad stoji svakome osobno na raspolaganju.**
* **I na kraju, tijekom izvještajnog razdoblja održao sam i niz sastanaka u Županiji, u resornim ministarstvima, ali i s građanima po najrazličitijim temama te sudjelovao u emisijama Radija Gorski kotar “Na kavi s gradonačelnikom” u kojima sam prenosio informacije o svim aktualnim zbivanjima za naš Grad .**

S poštovanjem,

GRADONAČELNIK

Ivica Knežević, dipl. iur.