Na temelju članka 35. Zakona o lokalnoj i područnoj (regionalnoj) samoupravi (NN 33/01, 60/01, 129/05, 109/07, 129/08, 36/09, 150/11, 144/12, 19/13-pročišćeni tekst, 137/15, 123/17 i 98/19), članka 38. Statuta Grada Delnica (SN PGŽ 28/09, 41/09, 11/13 i 20/13-pročišćeni tekst, 6/15, SN GD 01/18, 03/18, 03/18-pročišćeni tekst, 09/18), članka 49. stavka 4., članka 51. stavka 5. i članka 62. stavka 5. Zakona o zaštiti životinja (NN 102/17), Presude Visokog upravnog suda Republike Hrvatske Usoz-51/18-6 od 30, lipnja 2018. godine Gradsko vijeće Grada Delnica, na sjednici održanoj 12. ožujka 2020. godine donosi

**ODLUKU O PRVIM IZMJENAMA I DOPUNAMA ODLUKE O UVJETIMA I NAČINU DRŽANJA KUĆNIH LJUBIMACA I NAČINU POSTUPANJA S NAPUŠTENIM I IZGUBLJENIM ŽIVOTINJAMA TE DIVLJIM ŽIVOTINJAMA**

**Članak. 1**

U Odluci o uvjetima i načinu držanja kućnih ljubimaca i načinu postupanja s napuštenim i izgubljenim životinjama te divljim životinjama (Službene novine Grada Delnica 4/18) članci 5. i 6., brišu se.

**Članak 2.**

Članak 19. Odluke mijenja se i glasi:

»Posjednik je dužan držati pod kontrolom razmnožavanje kućnih ljubimaca te je u obvezi zbrinuti mladunčad vlastitih kućnih ljubimaca.

U slučaju da posjednik ne želi zbrinuti mladunčad vlastitih kućnih ljubimaca snosi troškove zbrinjavanja te u takvom slučaju i troškove sterilizacije i eventualno potrebnog liječenja.«

**Članak 3.**

Članak 20. Odluke briše se.

**Članak 4.**

Članak 29. stavak 6. alineja 11., dodaje se:

„posjednik kućnog ljubimca ne osigurava kontrolu razmnožavanja kućnog ljubimca te ne zbrinjava mladunčad vlastitog kućnog ljubimaca “.

**Članak 5.**

Članak 31. stavak 2. alineje 16., 17., 18. i 19., 27. i 28. brišu se.

**Članak 6.**

Ove I. Izmjene i dopune Odluke o uvjetima i načinu držanja kućnih ljubimaca i načinu postupanja s napuštenim i izgubljenim životinjama te divljim životinjama stupaju na snagu osmog dana od dana objave u „Službenim novinama Grada Delnica“.

KLASA: 322-01/18-01/03

URBROJ:2112-01-30-40-1-20-6

Delnice, 12. ožujka 2020. godine

**GRADSKO VIJEĆE GRADA DELNICA**

**Predsjednik**

**Goran Bukovac, v.r.**

Obrazloženje

Dana 26. listopada 2017. godine stupio je na snagu novi Zakon o zaštiti životinja („Narodne novine“, broj 102/17) kojim su propisane odgovornosti i obveze fizičkih i pravnih osoba radi zaštite životinja tijekom korištenja, što uključuje zaštitu njihova života, zdravlja i dobrobiti, način postupanja sa životinjama, uvjeti koji su potrebni za zaštitu životinja pri držanju, uzgoju, izvođenju zahvata na životinjama, usmrćivanju, prijevozu, korištenju životinja u znanstvene svrhe, držanju životinja u zoološkim vrtovima, u cirkusima i drugim predstavama, prilikom prodaje kućnih ljubimaca te postupanje s napuštenim i izgubljenim životinjama.

Gradsko vijeće Grada Delnice usvojilo je Odluku o uvjetima i načinu držanja kućnih ljubimaca i načinu postupanja s napuštenim i izgubljenim životinjama te divljim životinjama na sjednici Gradskog vijeća održanoj 24. 05. 2018 (SN GD 4/18).

Presudom Visokog upravnog suda Republike Hrvatske poslovni broj Usoz-51/18-6 ukinuti su članci 5. i 6. Odluke o uvjetima i načinu držanja kućnih ljubimaca i načinu postupanja s napuštenim i izgubljenim životinjama te divljim životinjama Općine Dubrava a koji su sadržani i u Odluci o uvjetima i načinu držanja kućnih ljubimaca i načinu postupanja s napuštenim i izgubljenim životinjama te divljim životinjama na području Grada Delnica, te se isti brišu iz Odluke.

*„Članak 5.*

*(1)Posjednici kućnih ljubimaca u stambenim zgradama dužni su prijaviti broj i spol pasa i mačaka o kojima skrbe predstavniku stanara.*

*(2) Predstavnik stanara u stambenoj zgradi dužan je jednom godišnje ili na zahtjev komunalnog redara sakupiti i javiti broj i spol pasa i mačaka za svaku stambenu jedinicu komunalnom redarstvu.*

*(3) Predstavnik stanara dužan je navedene podatke prikupiti i obraditi sukladno Zakonu o zaštiti osobnih podataka.*

*Članak 6.*

*(1)Posjednici kućnih ljubimaca u obiteljskim kućama dužni su prijaviti broj i spol pasa i mačaka o kojima skrbe mjesnom odboru.*

*(2)Posjednik je dužan u roku od 10 dana od udomljenja ili kupnje psa ili mačke isto prijaviti komunalnom redaru.*

*(3)Ukoliko sustanari ili sugrađani smatraju da nije izvršena obaveza iz stavka 1. dužni su svoju sumnju prijaviti. (4)Mjesni odbori dužni su jednom godišnje ili na zahtjev komunalnog redarstva sakupiti i javiti broj i spol pasa i mačaka za svaku obiteljsku kuću.“*

Visoki upravni sud zauzeo je stajalište da se predmetnim odredbama Odluke zadire u pravo upravljanja stambenim zgradama i neosnovano obvezuju vlasnici kućnih ljubimaca i predstavnici stanara kao i MO-i na poduzimanje radnji za koje nema podloge u Zakonu.

Članak 19. mijenja se na način da vlasnik odnosno posjednik kućnog ljubimca nije dužan imati registraciju za razmnožavanje kućnih ljubimaca ali ima obvezu zbrinuti mladunčad. U slučaju da to ne želi mora snositi troškove zbrinjavanja kao i troškove sterilizacije i eventualnog potrebnog liječenja.

Presudom je također definirano da u slučaju utvrđenog velikog broja napuštenih pasa, način i financiranje kontrole razmnožavanja napuštenih pasa na tom području naredbom može propisati ministar.

Članak 20. kojim se propisuje trajna sterilizacija kao obavezan oblik kontrole razmnožavanja, briše se.

Člankom 29. stavak 6. alineja 11. dodaje se, a odredbom je propisano da je komunalni redar dužan podnijeti prijavu veterinarskoj inspekciji i kada vlasnik kućnog ljubimca ne osigurava kontrolu razmnožavanja životinje pod njegovim nadzorom te ne zbrinjava mladunčad vlastitog kućnog ljubimaca.

Članak 31. stavak 2. alineje 16., 17., 18. i 19., 27. i 28. brišu se.

Komunalni redar ima ovlasti izreći kazne za prekršitelje izuzev za ukinute odredbe koje su u nadležnosti inspektora.

Za provedbu ove Odluke nije potrebno osigurati sredstava u proračunu Grada Delnica. Slijedom navedenog, dostavlja se Gradskom vijeću na razmatranje i usvajanje Odluke o I. izmjenama i dopunama Odluke o uvjetima i načinu držanja kućnih ljubimaca i načinu postupanja s napuštenim i izgubljenim životinjama te divljim životinjama.